Kaapse moordsyfer daal ná weermag ingrypWeermaglede op die Kaapse Vlakte. (Foto: Ayanda Ndamane/ANA) Die Wes-Kaapse polisie sê 13 weke ná die weermag as deel van Operasie Lockdown in die Wes-Kaap ontplooi is, is die moordsyfer in die Kaapstadse metropool besig om stadigaan te daal. In Mei vanjaar is ŉ skokkende 73 moorde binne ŉ enkele week aangemeld, gevolg deur 13 moorde wat net ŉ paar weke later binne 48 uur in die provinsie aangemeld is. “Die situasie is besig om te stabiliseer en provinsiaal is die weeklikse moordkoers nou in die 30’s. Dit is ŉ aanduiding van die harde werk van die geïntegreerde magte, asook ontplooiings deur stasies en die provinsie,” het brig. Novela Potelwa, Wes-Kaapse polisiewoordvoerder, gesê. “Afgesien van die syfers, is die afwesigheid van ernstige geweldsmisdaad, veral oor naweke wanneer misdaadvoorvalle dikwels ŉ hoogtepunt bereik, op sigself ŉ aanduiding dat die operasionele ingryping besig is om vrugte af te werp.” Die polisie sê hy is reeds besig met gebeurlikheidsplanne vir die uiteindelike onttrekking van die bykomende steun aan die provinsie. Pres. Cyril Ramaphosa het Operasie Lockdown vroeër tot Maart aanstaande jaar verleng. Potelwa het gesê operasies word gedryf deur die ontleding van misdaad in die gebied. “Met die verloop van tyd kry dié operasies nie veel aandag nie, maar alle rolspelers – soos die polisie, metropolisie, verkeersdienste, weermag en in sommige gevalle talle buurtwaglede – word week na week in ŉ hele aantal gebiede ontplooi om veiligheid vir almal te verseker. ” Klopjagte, voertuigdeursoekings en padblokkades is deesdae ŉ algemene gesig, veral oor naweke. “Altesaam 889 verdagtes is die afgelope twee weke aangekeer vir misdade wat insluit moord, poging tot moord, aanranding en gewapende roof. Hiervan was 337 gesoekte verdagtes,” het Potelwa gesê. Die polisie het gesê die optredes duur voort. Hy het ook ŉ beroep op inwoners gedoen om misdaadverwante inligting aan te meld.